Korrupsie kos SA R700 miljard oor twee dekadesDie Instituut van Interne Ouditeure het Woensdag bekend gemaak dat Suid Afrika oor die afgelope 20 jaar R700 miljard weens korrupsie verloor het. Claudelle von Eck, die instituut se uitvoerende hoof, het dié inligting tydens die bekendstelling van die Teen-intimidasie en Etiese Praktyke Forum (AEPF) in Johannesburg bekend gemaak. Von Eck, die forum se voorsitter, het gesê mense wat korrupsie wil aanmeld word dikwels gemuilband. “Lede word geïntimideer wanneer hulle probeer om die kwessie van korrupsie in ŉ organisasie aan die klok te hang,” het sy gesê. Volgens Von Eck gaan die forum hom daarop toespits om sy lede oor korrupsie op te voed, hulle aanraai hoe om korrupsie openbaar te maak, en opvoed oor wat om te doen wanneer fluitjieblasers geïntimideer word. Die forum is bedoel om ŉ professionele kollektiewe stem te wees wat uitsprake maak oor die toestand van die regering in die land. “Ons kan nie net stilbly nie. As professionele mense moet ons in staat wees om te kan sê wat die stand van sake is. Ons het nodig om dit te doen om dinge reg te stel,” het sy gesê. Die forum bestaan uit ŉ uitvoerende komitee, agentskappe wat aksie kan neem, belanghebbende organisasies, en ŉ evalueringspaneel.